Il-Prim Ministru jżur il-fabbrika ta' E&L Enterprises Ltd Intrapriża li żiedet il-ħaddiema bil-Pjan ta' Riġenerazzjoni Ekonomika Waqt żjara fil-fabbrika ta' E&L Enterprises Ltd fiż-żona industrijali ta' Ħal Far, il-Prim Ministru Robert Abela nnota kif permezz tal-miżuri fil-Pjan ta' Riġenerazzjoni Ekonomika, din l-intrapriża żammet lill-ħaddiema kollha tagħha li jammontaw għal 70 u saħansitra ingaġġat 25 ħaddiem ieħor sal-aħħar tas-sena li għaddiet. Il-Prim Ministru sellem u rringrazzja lill-ħaddiema kollha tar-reżiljenza li wrew u għadhom qed juru matul dan iż-żmien. Dr Abela nnota b'sodisfazzjon kif din l-intrapriża ma qatgħetx qalbha mill-isfidi li ffaċċjat id-dinja fl-aħħar sena u kompliet tinvesti fil-ħaddiema bieżla tagħha, li huma l-aqwa riżorsa li għandu pajjiżna. Id-Direttur ta' E&L Enterprises Ltd Joseph Camilleri wera l-apprezzament tiegħu għall-miżuri ekonomiċi kollha li ħabbar u implimenta l-gvern tul il-pandemija. "Bis-saħħa ta' dawn il-miżuri, il-kumpanija bbenifikat finanzjarjament u setgħet tkompli għaddejja bil-pjan tagħha mingħajr ebda telf ta' żmien," qal is-Sur Camilleri. E&L Enterprises Ltd toffri servizzi ta' manifattura fis-settur tal-ħadid, inkluż fis-settur tal-kostruzzjoni u servizzi oħra relatati mal-finituri tal-istess prodott. Matul is-sena 2020, il-kumpanija kompliet tinvesti f'makkinarju ġdid fil-qtugħ tal-ħadid u tgħawwiġ ta' travi ta' qisien differenti.